Nyhedsbrev – Påsken 2023

Kære elever og forældre!

Så fløjter solsorten igen om morgenen, solen har fået magt – og 3.g´erne har netop afleveret deres SRP!

Det hele dufter af forår – og alle nyder forhåbentligt en skøn påskeferie.

**NSG 2025 – Visdom og Ånd**

Som omtalt i mine sidste nyhedsbreve (ligger på hjemmesiden) er vi i fuld gang med NSG 2025 – Visdom og Ånd; - et udviklingsprojekt for både elever, medarbejdere, ledelse og bestyrelse, der har til formål at videreudvikle NSG som Jesuiterskole.

(Læs evt. meget mere om hele projektet på <https://nsg.dk/visdom-og-aand/>)

I de sidste måneder har vi arbejdet med de 10 kendetegn på Jesuiterskoler. Lærerne er opdelt i grupper på tværs af grundskolen og gymnasiet og har afholdt såkaldte ”Kendetegnsmiddage”, hvor et udvalgt kendetegn er blevet diskuteret i forhold til egen undervisning.

Som sagt fortsætter projektet frem mod 2025 (hvor NSG fylder 75 år!), og i det kommende skoleår vil klasserne/eleverne blive inddraget i en række forskellige aktivitet i forhold hertil.

**Skolepenge**

På NSG har vi ligesom det øvrige samfund været udfordret af de stigende priser. Skolepengene for både grundskole og gymnasium bliver således hævet med ca. 7 % til det kommende skoleår - og ser pr. 1. august 2023 ud som følger:

* Grundskole: 23.700 kr. (12 måneder af 1.975 kr.)
* Gymnasium: 18.000 kr. (12 måneder af 1.500 kr.)

Dertil kommer evt. udgifter til studieture, introture og retræter alt efter hvilket klassetrin og hvilken afdeling eleven er tilknyttet.

**Kinesisk på NSG**

Kinesisk har i mange år været et meget væsentligt fag på NSG i både grundskolen og gymnasiet. De seneste år er der dog færre og færre elever, der har søgt faget/kinalinjen, og bestyrelsen har derfor af både økonomiske og strategiske grunde valgt at afvikle kinesisk. De nuværende elever færdiggør naturligvis deres undervisning i kinesisk, men faget udfases over de kommende to år, og med udgangen af skoleåret 24/25 har vi ikke længere kinesisk på NSG.

Det er ikke helt enkelt at drive et privat gymnasium i Danmark. Midlerne skal bruges klogt, og der skal løbende foretages en række valg i forhold til profil, fag, studieretninger mv., og dette har altså medført, at kinesisk om kort tid ikke længere er en del af NSG´s profil.

**Artikler i Berlingske:**

Som en del af jer sikkert har bemærket, har der siden februar været skrevet flere artikler i Berlingske om krænkelsessager i den katolske kirke og – ikke mindst – om den katolske kirkes til tider stærkt kritisable håndtering heraf. I forbindelse hermed har der også været skrevet om hændelser her på skolen - blandt andet om en krænkelsessag fra 2017, hvor skolens kommunikation i forhold hertil blev problematiseret.

(Jeg vil dog også gerne her understrege, at den pågældende præst straks blev politianmeldt og suspenderet).

Som svar på Berlingskes skriverier, har skolens bestyrelse og ledelse udsendt to breve til samtlige elever og forældre. Begge breve kan fortsat læses på vores hjemmeside.

Vi er til stadighed dybt optaget af, at NSG er et trygt og sikkert sted at gå i skole. Bestyrelsen og ledelse er netop i gang med at formulere en trivselspolitik for elever på NSG. Politikken skal diskuteres på forældrerådsmødet den 19. april og efterfølgende i elevrådet.

Vi har allerede flere politikker/handleplaner om emnet, fx vores antimobbe-strategi i grundskolen samt studie- og ordensregler i gymnasiet, men vi har fundet det hensigtsmæssigt at samle det hele i én klar og opdateret trivselspolitik for alle elever på skolen. Vi regner med, at trivselspolitikken finder sin endelig form i løbet af sensommeren.

**Sidste nyt fra hverdagen**

*GRUNDSKOLEN*

I grundskolen oplever vi, at eleverne i alle de nye klasser begynder at finde fodfæste, og at de efterhånden kender hinanden godt - også på tværs af klasser. Det er skønt at opleve.

I januar brød vi skemaet op og lavede emneuge på tværs af klasser under temaet: **"Stærke, Kærlige Fællesskaber"**, der er et citat fra vores værdigrundlag. Dette mundede ud i fernisering med fint besøg fra forældre og andre interesserede.

8. klasserne har for første gang i skolens historie været afsted i socialpraktik. Det har ført til spændende oplevelser, og de unge mennesker har fået masser af ros ude i lokalmiljøet, hvor de har givet en hånd med i suppekøkkener, børnehaver og flere andre steder. Vi ser frem til at gentage succesen næste år.

Når vi møder op efter påske, er det til en mobilfri skoledag i Grundskolen. Der kommer til at være en del indkøring, og alle skal indstille sig på nye vaner. Vi er dog overbeviste om, at dette initiativ vil medvirke til endnu stærkere fysiske fællesskaber, og vi glæder os til at følge udviklingen. Alle, som skal købe mad i kantinen eller byen, skal huske betalingskort eller kontanter.

Og så går vi ellers ind i skoleårets slutspurt, hvor eksaminer, særskema og fejringer venter. Vi skyder eksamensperioden i gang med et brag af en årsfest for Grundskolen d. 28.4, hvor vi glæder os til at se jer i jeres fineste tøj til dejlig mad, diskotek, aktiviteter, spil og ikke mindst lanciers! Husk at tilmelde jer via Studiez.

*GYMNASIET*

I gymnasiet nærmer vi os eksamenstiden, så slutspurten sættes ind efter påske. Siden jul har det været fokus på de store skriftlige opgaver - 1.g’erne har skrevet DHO, 2.g’erne SRO og lige inden vi gik på påskeferie afleverede 3.g’erne deres SRP. Det var en stor dag, der blev fejret med manér og hjemmebagt SRP-kage på lærerværelset.

Det hele handler dog ikke om lektier og opgaver, der skal også være plads til fest! Vi har således netop afholdt en fantastisk gallafest for hele gymnasiet og G10 med festlig middag, lanciers under lyskædeloftet, diskotek, kasino og lærerbarer i gymnasiekantinen. En helt perfekt aften med flotte elever overalt. Vi glæder os allerede til næste år!

Efter påske er der kun 5 skoleuger tilbage før eksamensplanen offentliggøres, og så går vi ind i en spændende eksamensperiode med skr. og mundtlige eksaminer og årsprøver. Og det kommer til at gå så fint, eleverne har forberedt sig hele året!

**Påskegudstjenester**

Tirsdag den 11. april er der påskegudstjenester i Lutherkirken i Randersgade for alle elever og medarbejdere. Her skal vi fejre påske – lyset og kærlighedens sejr over døden – med fællessang og trompetspil efter følgende plan:

Kl. 9.00: 6.-8.kl.

Kl.10.35: 9.kl.-3.g.

I Lutherkirken er vores folkekirke-skolepræst Rikke Juhl sognepræst. Sammen med Rikke deltager også vores katolske skolepræst Daniel Nørgaard SJ i påskegudstjenesten. Forældre er meget velkomne!

Med venlig hilsen - og rigtig glædelig påske til alle!

Peter Franklin

Forstander